Nacia Parko Manuel Antonio

Nacia Parko Manuel Antonio (hispane: Parque Nacional Manuel Antonio) estas malgranda nacia parko en la Centropacifika Konservareo situanta ĉe la pacifika marbordo de Kostariko, ĝuste sude de la urbo Quepos, Puntarenas, kaj 157 km de la nacia ĉefurbo San-Joseo. 

Priskribo
Ĝi estis establita en 1972, kiam la loka komunumo celis konservi la naturan medion malpermesante konstruadon kaj detruon. Ili ankaŭ protestis kontraŭ la strandaj limigoj truditaj de eksterlandaj posedantoj al lokanoj. La parko havas terareon de 1 983 ha kaj 25 634 ha da akva areo, por totalo de 27 587 ha. Malgraŭ esti unu el la pli malgrandaj kostarikaj parkoj laŭ terareo, Manuel Antonio estas la plej populara el la 30 naciaj parkoj, altirante 4 388 460 vizitantojn de 2012 ĝis 2022.

En 2011, Manuel Antonio estis listigita de Forbes inter la 12 plej belaj naciaj parkoj de la mondo. La parko estas konata pro siaj strandoj, rokaj insuloj, marŝvojoj, tropikaj arbaroj kaj diverseco de faŭno.

Biodiverseco
Kvankam la tersurfaco de Nacia Parko Manuel Antonio estas malgranda, la diverseco de faŭno en ĝia areo de 19.83 km² enhavas 109 speciojn de mamuloj kaj 184 speciojn de birdoj. Kaj la Griza bradipo kaj la bradipo de Hoffmann estas grava trajto, same kiel tri el la kvar simiospecioj de Kostariko — nome la hurlulo (Alouatta palliata), la centramerika sciursimio (Saimiri oerstedii), kaj la panama blankvizaĝa kapuceno (Cebus imitator). Aliaj specioj trovitaj en la parko estas la igvanoj Ctenosaura similis kaj Iguana iguana, la ordinara bazilisko (Basiliscus basiliscus), la blanknaza koatio kaj multaj specioj de serpentoj kaj de vespertoj. En la 184 birdospecioj estas tukanoj, pegoj, niktibioj, momotoj, tanagroj, meleagraj katartoj, papagoj kaj akcipitroj. Delfenoj povas esti observitaj tie, same kiel foje migrantaj balenoj. Skuboplonĝado, tubspirado, mar-kajakado, montbiciklado kaj migrado provizas ŝancojn sperti la tropikan faŭnon, kiu riĉigas la parkon.

Referencoj

Eksteraj ligiloj
 Manuel Antonio Park Informejo

Kategorio:Naciaj parkoj de Kostariko